የአሮጌዎቹ ቼኮች ማገልገያ ጊዜ በስድስት ወራት ተራዘመ
ሁሉም የአገሪቱ ባንኮች ቀልጣፋና ደኅንነቱ የተጠበቀ ዘመናዊ ቼክ የክፍያ ሥርዓት ለመዘርጋት ታስቦ ሥራ ላይ የዋሉት አዲሶቹ ቼኮች በሚፈለገው ፍጥነት አገልግሎት ላይ እየዋሉ ባለመሆኑ፣ አሮጌዎቹን ቼኮች በአዲሶቹ ቼኮቹ ለመተካት የተሰጠው የስድስት ወራት የጊዜ ገደብ እንዲራዘም መወሰኑ ተገለጸ፡፡ለጉዳዩ ቅርበት ካላቸው ወገኖች የተገኘው መረጃ እንደሚያስረዳው፣ አሮጌዎቹና አዲሶቹ ቼኮች ጐን ለጐን ለስድስት ወራት ከተሠራባቸው በኋላ ከሰኔ 24 ቀን 2008 ዓ.ም. በኋላ ሙሉ ለሙሉ በአዲሶቹ ቼኮች ብቻ መሠራት ይጀምራል ተብሎ ተይዞ የነበረው ዕቅድ እንዲራዘም ውሳኔ የተሰጠው፣ የአገሪቱ የቼክ ስታንዳርዴሽን ብሔራዊ ኮሚቴ ነው፡፡በብሔራዊ ኮሚቴው ውሳኔ መሠረት ባለፉት ስድስት ወራት አዳዲሶቹ ቼኮች በተፈለገው ፍጥነት ባለመሠራጨታቸውና አብዛኛዎቹ የባንክ ደንበኞችም አሁንም በአሮጌው ቼክ እየተጠቀሙ በመሆኑ፣ ለመሸጋገሪያ ተብሎ የተሰጠው የስድስት ወራት ጊዜ እንደገና ለስድስት ወራት እንዲራዘም ተደርጓል፡፡ ይህንን ክፍተት ለመድፈን ከሁሉም ባንኮች የተውጣጡ 120 የሚሆኑ የባንክ ባለሙያዎች ሥልጠና እንዲሰጣቸው መደረጉም ተገልጿል፡፡  አዲሶቹ ቼኮች በሁሉም ባንኮች በኩል መሠራጨት የጀመሩት ከታኅሳስ 22 ቀን 2008 ዓ.ም. ጀምሮ ቢሆንም፣ ከየባንኮቹ የተሰባሰቡት መረጃዎች ግን አብዛኛዎቹ ቼክ ተጠቃሚ ደንበኞች ከአዲሶቹ ቼኮች ይልቅ በአሮጌው እየተጠቀሙ መሆናቸውን ያመለክታሉ፡፡ይህም የሽግግር ጊዜው እንዲራዘም ያስገደደ መሆኑ ታውቋል፡፡ ባንኮች ለደንበኞቻቸው አዲሱን ቼኮች እንዲጠቀሙ በሚገባ አለመሥራታቸው ሲገለጽ መቆየቱ ይታወሳል፡፡አዲሶቹ ቼኮች ከነባሩ ቼክ ለተከታታይ ስድስት ወራት ጐን ለጐን እስከ ሰኔ 24 ቀን 2008 ዓ.ም. እንዲሠራባቸው ውሳኔ ላይ ተደርሶ የነበረው ቼክ ተጠቃሚ ደንበኞች የአዲሶቹን ቼኮች አጠቃቀም እየተለማመዱ እንዲሄዱ ለማድረግ ነበር፡፡ ከዚህም ሌላ ባንኮች ያሳተሟቸውና በእጃቸው የሚገኙትን ነባር ቼኮች ደንበኞቻቸው እንዲጠቀሙባቸው ለማስቻል ስድስት ወራት በቂ ነው ተብሎ ታምኖ ነበር፡፡ቀልጣፋና ደኅንነቱ የተጠበቀ አገልግሎት ለመስጠት ያስችላሉ የተባሉት እነዚህ ቼኮች እያንዳንዱ የቼክ ተጠቃሚ ደንበኛ በባንኩ ትዕዛዝ በግለሰቡ ወይም በኩባንያው ስም የታተሙ ናቸው፡፡ቼኮቹ የታተሙት በረቂቅ ቴክኖሎጂ በመሆኑ በቀላሉ ለማጭበርበር የማይቻል ስለመሆኑ መገለጹ ይታወሳል፡፡ ነባሮቹ ቼኮች ግን እያንዳንዱ ባንኮች በራሳቸው ዲዛይን የሠሩዋቸው፣ ወጥነት የሌላቸው እንዲሁም በመጠንም ሆነ በይዘት የአንዱ ባንክ ቼክ ከሌላው የሚለያዩ ናቸው፡፡ ይህም ለአሠራር አመቺ ያልነበሩና በቀላሉ ለማጭበርበር የተጋለጡ ስለሆነ አዲሶቹ ቼኮች ተዘጋጅተዋል፡፡ ባንኮችም ይህንኑ በማሳወቅ ሥርጭቱን የማስፋት ኃላፊነት አለባቸው ተብሏል፡፡     